پایگاه خبری توران : نئچه گون قاباق اوشاقلاریمین لَله سینی گؤرمه یه ایش اوتاغیما چاغیردیم . آخی پولیا واسیلوونا ایله حئسابیمیزی دورولتمامیز گرکیردی . او اوتاغیما گیرجک دئدیم : - پولیا واسیلوونا ! خواهیش ائدیرم بویوراسیز حئسابیمیزا یئتیشک ، حتما سیزین پولا احتیاجیز وار آما او قده ر اوتانجاقسیز کی احتیاجیز اولسادا اوندان سؤز آچمایاجاقسیز … […]
پایگاه خبری توران : نئچه گون قاباق اوشاقلاریمین لَله سینی گؤرمه یه ایش اوتاغیما چاغیردیم . آخی پولیا واسیلوونا ایله حئسابیمیزی دورولتمامیز گرکیردی . او اوتاغیما گیرجک دئدیم :
- پولیا واسیلوونا ! خواهیش ائدیرم بویوراسیز حئسابیمیزا یئتیشک ، حتما سیزین پولا احتیاجیز وار آما او قده ر اوتانجاقسیز کی احتیاجیز اولسادا اوندان سؤز آچمایاجاقسیز … یاخشی، سیزه آیدا ۳۰ مانات وئرمه یه قرارلاشمیشدیق.
- باغیشلایین قراریمیز ۴۰ ماناتیدی …
- یوخ ۳۰ ماناتیدی … من دفتریمده یازمیشام . من هئچ واقت اوشاقلاریمین لَله سینه اوتوز ماناتدان آرتیق وئرمه میشم … یاخشی ، سیز ایکی آیدیر کی ایشله ییرسیز.
- باغیشلایین ایکی آی بئش گوندور.
دوز ایکی آی … دفتریمده اوجور کی یازمیشام دوز ایکی آیدی. پس بو قراردان سیزین آلاجاغیز مندن آتمیش مانات اولور. یاخشی ، بوندان دوققوز گونون تعطیللرین چیخاخ . سیز قبول ائدیرسیزکی یکشنبه گونلری منیم اوغلوم کولیا نی بوراخیب دولانماغا گئدیردیز. بو ایکی آیدا یکشنبه گونلریندن سونرا اوچ گون داها تعطیلیمیز واریدی .
پولیا واسیلوونانین هیرسیندن اوزو قیزاردی ، آما بیر کلمه دیلینه گتیرمه دی …
- دوققوز یکشنبه اینن اوچ بایرام … بئله لیکله ۱۲ مانات چیخیلار … دؤرد گونده اوغلوم خسته لنمیشدی لَله یه احتیاجی یوخیدی ، اوچ گونده سیزین دیشیز آغرییردی و خانیم سیزه استراحت اجازه سی وئردی ،اون ایکینن یئددی اولار اوندوققوز. آتمیش ماناتدان اوندوققوز مانات چیخسام … اولار ؟ … قیرخ بیر مانات … دوز اولار؟
پولیا واسیلوونانین گؤزلری قیزاریب بیر داملا یاش گؤروندو . او هیرسلی نئچه دفعه اؤسکوروب دسماللا گؤزلرینین یاشینی سیلدی آمما بیر سؤز دیلینه گتیرمه دی …
- بایرام گئجه سی بیر دهنه استکان سیندیردیز … ایکی مانتدا اونلارا گؤره چیخیلار. البته بو استکانین اوندان داها قیمتلی اولدوغونو بیلیرسیز . چونکو آتا بابا یادیگار ایدی. آما … ائله همن ایکی ماناتی حئساب ائله یک ¬- … بو دونیادا بیزه او قده ر بئله زیانلار دییب کی داها عادت ائله میشیک … هله سیزین دقتسیز اولدوغوزدان اوغلوم آغاجا چیخیب کؤینه یی جیریلیب … یاخشی، اون ماناتدا بوردان چیخیلار یئنه ده سیزین دقتسیزلییزدن ، تزه گتیردیییمیز قوللوقچو ، قیزیمین بیر جوت باشماغینی اوغورلادی …
آخی ائوده بوجور ایشلرین مسئولیتی سیزینندی … سیز گرهک چوخ گؤز قولاق اولاسیز کی بوجور ایشلر اولماسین … بو ایشلر اوچون آیلیق آلیرسیز … یاخشی بئش ماناتدا بوردا چیخیلار …
ژانویه نین اونوندا سیز مندن اون مانات آلمیشدیز … پولیا واسیلوونا یاواشجا دئدی :
- من بئله بیر پول آلمامیشام !
- سیزین یادیزدا دئییل آمما من یازمیشام !
– اولسون ایندی کی بویورورسوز قبول ائدیرم …
قیرخ بیر ماناتدان ایییرمی یئددی مانات چیخین اولار اون دؤرد … بئچارا قیز شاشیرمیشدی. گؤز یاشلاری اوزوندن آخا – آخا سسی تیتره یرک دئدی :
- من تکجه بیر دفعه پول آلمیشام . من سیزین خانیمیزدان بیر دفعه تکجه اوچ مانات آلمیشام … داها سیزدن پول آلمامیشام …
- دوغرودان ؟ نئجه اولوب من بونو یاددان چیخاردیب یازمامیشام . چوخ ساغ اولون … پس بو قراردان اوچ مانات اون دؤرد ماناتدان چیخیلسا قالار اون بیر مانات …
خانیم بویورون بو سیزین پولوز.
من اونون ایکی آی ایشینه اون بیر مانات وئردیم … پولو آلیب تیتره ک اللریله جیبینه قویوب سونرا یاواشجا دئدی:
- ساغ اولون ! …
یئریمدن دوروب اوتاغیمدا یئریمه یه باشلادیم . هیرسده ن بوغولوردوم . جاوان قیز منه حیرتله باخیب بیلمیردی نه ائله سین . آخیرده اونون قاباغیندا دوروب دئدیم :
- سیزین بو ساغ اولوز نه اوچون ایدی؟ تئز دئیین سیز نه اوچون مندن تشکور ائله دیز ؟!
- پولدان اؤترو … مرحمت ائتدیییز پولدان اؤترو !
آللاهین بنده سی ! مگرمگر گؤرمورسوز من سیزین باشیزا بؤرک قویدوم . یئنه ده ساده جه دئییرم من سیزین پوللاریزی اوغورلامیشام !
پس بو ساغ اولون نه اوچوندور؟!
- هله یاخشیدی کی سیز حئسابدان سونرا بیر پول وئردیز … آیری یئرلرده آدیمین آیلیغینی وئرمیرلر کی هئچ ، بوشلودا سالیرلار.
- آیری یئرلرده سیزه پول وئرمیرلر؟ حیرت ائله ملی ایش دئییل ! من سیزله بالاجا بیر شوخلوق ائله دیم. سیزه حیاتدان بالاجا بیر درس وئرمک ایسته دیم . من هشتاد ماناتین هامیسینی سیزه وئره جه یم و شوبهه سیز کی حاققیزدیر. من بو پولو قاباقجادان حاضیرلاییب پاکاتا قویموشام . باخین پاکات میزین اوستونده … آمما نئجه اولار آدام بو قده ر دیلسیز آغیزسیز اولسون ؟! نییه ناحاق یئره سیزین آیلیغیزی چیخدیقدا هئچ بیر اعتیراض ائتمه دیز؟ نییه دانیشمادیز؟ بو دونیادا دیری اولا – اولا حاققی قوروماماق اولارمی؟
جاوان قیزین دوداقلاریندا آجی بیر تبسم گؤروندو. اونون غیرطبیعی گولومسه مه سیندن فیکرینی اوخودوم :
“بلی اولار” .
من اونا وئردیییم بو آغیر درسدن اونو بیر مدت کدرلندیرمیشدیم . عذر ایسته ییب قاباقجادان پاکاتا قویدوغوم هشتاد ماناتین هامیسینی اونا وئردیم . جاوان قیز یاشامینین باشا باشیندا ایلک دؤنه اولاراق تام حاققینی آلدیغیندان حیرتلندی. او باشینی آشاغا سالیب ال – آیاغینی ایتیرمیش حالدا اوتاقدان چیخدی من دالیدان اونا باخیب فیکیرلشدیم :
- بو دونیادا گوجلو اولوب ظولم ائیله مک نه قده ر راحات ایشدیر !
آنتوان چخوف
تهیه و تنظیم : الهام عبادی ( دبیر سرویس تورکی )
azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab ace_Arab pes_Arab